বঙ্গবন্ধু ১৯৭৪ সালে দিল্লীতে রাষ্ট্রীয় সফরের সময় ভারতের প্রধানমন্ত্রী ইন্দিরা গান্ধীর সঙ্গে দুই দেশের মধ্যে বিরাজমান সীমান্ত সংক্রান্ত সমস্যা নিরসনকল্পে একটি চুক্তি করেছিলেন। যাতে বলা হয়েছিল, এক দেশের ভেতর যে অন্য দেশের ছিটমহল আছে তার একটি স্থায়ী সমাধান হওয়া উচিত। এই ছিটমহলজনিত সমস্যা সৃষ্টি করে গিয়েছিলেন ইংরেজ সাহেব সিরিলি রেডক্লিফ সেই ১৯৪৭ সালে দেশ বিভাগের সময়। তাকে দায়িত্ব দেয়া হয়েছিল ভারতবর্ষকে ফালি ফালি করে দেয়ার। তা নির্দয়ভাবে করেছিলেন তিনি। রেডক্লিফ কখনও বোঝার চেষ্টা করেননি তিনি যে হাজার বছরের শাশ্বত বাংলাকে পাকিস্তান আর ভারতের মধ্যে ভাগ করছেন তাতে বাঙালীদের কী কী মানবিক বিপর্যয় ঘটতে পারে। ঠিক তাই ঘটেছিল। শুধু পরিবারই বিভক্ত হয়নি এক দেশের স্থলভূমি অন্যদেশে রয়ে গিয়েছিল। এর ফলে সেই ১৯৪৭ সাল থেকে এই ভূমি বা ছিটমহলের বাসিন্দারা মানবেতর জীবন যাপন করছিল।